SET ปิดเช้าพุ่ง 14 จุด รับโควิดในปท.ดีขึ้น-หวัง “เมอร์ค” ยื่น FDA ใช้ยาต้านเชื้อฉุกเฉิน
SET ปิดเช้าพุ่ง 14 จุด รับสถานการณ์โควิดในปท.คลายตัว-คาดหวังยาต้านโควิดใหม่ หลัง"เมอร์ค แอนด์ โค" เตรียมยื่นเรื่องต่อ FDA ขอใช้ยาตัวใหม่ "โมลนูพิราเวียร์" ในกรณีฉุกเฉิน บ่ายนี้ตลาดฯคงจะแกว่งไซด์เวย์ โดยมีแนวรับ 1,610 แนวต้าน 1,620 จุด
4 ต.ค. 2564

โดยนักวิเคราะห์ กล่าวว่า ตลาดหุ้นไทยเช้านี้ปรับตัวขึ้นได้ดีกว่าตลาดหุ้นในภูมิภาคเอเชียที่เคลื่อนไหวทั้งในแดนบวก – ลบ โดยตลาดในเอเชียเหนือต่างปรับตัวลงกันหลังขึ้นไปมากแล้ว ส่วนตลาดหุ้นญี่ปุ่นก็รอดูนโยบายของนายกรัฐมนตรีคนใหม่ และยังกังวลเกี่ยวกับสถานการณ์ของบริษัทไชน่า เอเวอร์แกรนด์ กรุ๊ป หลังจากตลาดหุ้นฮ่องกงสั่งระงับการซื้อขายในวันนี้ เนื่องจากบริษัทผิดนัดชำระหนี้เมื่อสัปดาห์ที่แล้ว
ทั้งนี้ตลาดบ้านเราได้รับแรงหนุนจากสถานการณ์การแพร่ระบาดไวรัสโควิด-19 ในประเทศที่คลายตัวลงตามลำดับ และยาต้านโควิดตัวใหม่ของ “เมอร์ค แอนด์ โค” ซึ่งเป็นบริษัทยารายใหญ่ของสหรัฐ ที่เตรียมยื่นเรื่องต่อสำนักงานคณะกรรมการอาหารและยาสหรัฐ (FDA) เพื่อขออนุมัติการใช้ยาตัวใหม่ โมลนูพิราเวียร์ (molnupiravir) ในกรณีฉุกเฉิน หลังการทดลองทางคลินิกได้ผลเป็นที่น่าพึงพอใจ ทำให้บรรยากาศการลงทุนสดใส และทำให้หุ้นในกลุ่ม Reopening ปรับตัวขึ้นเด่นวันนี้ อย่างหุ้น AOT, MINT เป็นต้น
นอกจากนี้ราคาน้ำมันและราคาถ่านหินที่ปรับตัวขึ้น ก็มาช่วยหนุนหุ้นในกลุ่มพลังงานให้ปรับตัวตัวขึ้นได้ด้วย อย่างไรก็ดี ยังต้องติดตามความคืบหน้าจากศบค., ตัวเลขการจ้างงานนอกภาคเกษตรของสหรัฐฯที่จะออกมาในวันศุกร์นี้ และการประชุมกลุ่มโอเปกพลัสในวันนี้
สำหรับแนวโน้มการลงทุนในช่วงบ่ายนี้ นักวิเคราะห์ กล่าวว่า ตลาดฯคงจะแกว่งไซด์เวย์ โดยมีแนวรับ 1,610 จุด ส่วนแนวต้าน 1,620 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
AOT มูลค่าการซื้อขาย 2,239.77 ล้านบาท ปิดที่ 63.00 บาท เพิ่มขึ้น 1.75 บาท
GULF มูลค่าการซื้อขาย 2,186.01 ล้านบาท ปิดที่ 43.50 บาท เพิ่มขึ้น 0.25 บาท
BANPU มูลค่าการซื้อขาย 1,959.53 ล้านบาท ปิดที่ 13.30 บาท เพิ่มขึ้น 0.30 บาท
TRUE มูลค่าการซื้อขาย 1,272.40 ล้านบาท ปิดที่ 3.94 บาท เพิ่มขึ้น 0.18 บาท
KBANK มูลค่าการซื้อขาย 1,244.98 ล้านบาท ปิดที่ 134.50 บาท ราคาไม่เปลี่ยนแปลง
 